CELEX: 62015TN0352
Language: et
Date: 2015-06-29 00:00:00
Title: Kohtuasi T-352/15: 29. juunil 2015 esitatud hagi – DEI versus komisjon

5.10.2015   
            
            
               ET
            
            
               Euroopa Liidu Teataja
            
            
               C 328/10
            
         29. juunil 2015 esitatud hagi – DEI versus komisjon
   (Kohtuasi T-352/15)
   (2015/C 328/09)
   Kohtumenetluse keel: kreeka
   
      Pooled
   
   
      Hageja: Dimosia Epicheirisi Ilektrismou AE (DEI) (Ateena, Kreeka) (esindajad: advokaadid E. Bourtzalas, D. Waelbroeck, Ch. Tagaras, Ch. Synodinos ja Ε. Salaka)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 25. märtsi 2015. aasta otsus C (2015) 1942 final asjas SA.38101 osas, milles komisjon leidis, et Aluminium SA-le pole riigiabi antud ning et seetõttu ei ole vaja algatada ametlikku uurimismenetlust ELTL artikli 108 lõike 2 alusel;
            
         
               —
            
            
               tühistada Euroopa Komisjoni 25. märtsi 2015. aasta otsus C (2015) 1942 final asjas SA.38101 osas, milles komisjon leidis, et DEI kaebus seoses riigiabiga – mis tuleneb Kreeka energeetikasektorit reguleeriva ametiasutuse (Rythmistiki Archi Energeias, edaspidi „RAE”) otsuse nr 346/2012 põhjendusest – on vahekohtu otsuse 1/2013 tagajärjel kaotanud oma eseme;
            
         
               —
            
            
               mõista DEI kohtukulud välja Euroopa Komisjonilt.
            
         
      Väited ja peamised argumendid
   
   Hageja esitab oma hagi põhjenduseks kuus väidet.
   
               —
            
            
               Esimene väide, et on rikutud olulisi menetlusnorme, kuna vaidlustatud otsus ei vasta sellise otsuse vastuvõtmiseks seatud tingimustele.
            
         
               —
            
            
               Esimene väide, et põhjendus on ebapiisav, otsus on vastuoluline ja on rikutud kohustust uurida kõiki õiguslikke ja faktilisi asjaolusid, mis on olulised hindamisel, kas vahekohtukokkuleppes määratleti „selged ja objektiivsed tegurid”, mis „piirasid vahekohtu kohtunike hindamisruumi” ja mille „loogiline tulemus” oli elektrienergia lõpliku hinna kindlaksmääramine.
            
         
               —
            
            
               Kolmas väide, et hinnangus, mille kohaselt on vahekohtu otsuses määratud elektrienergia hind „vahekohtukokkuleppes nõuetekohaselt kindlaks määratud tegurite loogiline tulemus”, on tegemist õigusnormi ilmse rikkumisega aruka erainvestori kriteeriumi ning ELTL artikli 107 lõike 1 ja artikli 108 lõike 2 tõlgendamisel ja kohaldamisel.
            
         
               —
            
            
               Neljas väide, et hinnangus, et komisjonil ei olnud kohustust anda keerulisi majanduslikke hinnanguid, on tegemist õigusnormi ilmse rikkumisega ELTL artiklite 107 ja 108 tõlgendamisel ja kohaldamisel; lisaks on tegemist õigusnormi ilmse rikkumisega ja asjaolude ilmse valesti hindamisega, kuna komisjon jättis riigiabi olemasolu väljaselgitamisel uurimata olulised nüansid.
            
         
               —
            
            
               Viies väide, et on tegemist õigusnormi ilmse rikkumisega ELTL artikli 107 lõike 1 ja artikli 108 lõike 2 tõlgendamisel ja kohaldamisel ning ilmse hindamisveaga asjaolude hindamisel seoses turumajanduses tegutseva aruka eraõigusliku investori põhimõtte kohaldamisega.
            
         
               —
            
            
               Kuues väide, on tegemist õigusnormi ilmse rikkumisega ELTL artikli 107 lõike 1 tõlgendamisel ja kohaldamisel, piisava põhjendamise kohustuse rikkumisega ja ilmse hindamisveaga asjaolude hindamisel seoses komisjoni otsusega, et DEI 2012. aasta kaebuse peale ELTL artikli 108 lõike 2 tähenduses ei ole edasisi uurimisi vaja läbi viia, milles komisjon tugines oma hinnangus asjaolule, et kaebuse „ese on” vahekohtu otsuse 1/2013 tagajärjel „ära langenud”.